Ar šo ziņojumu Komisija informē Eiropas Parlamentu un Padomi par to, kā tiek piemērota Padomes Regula (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu (NNN) zveju; tas tiek darīts saskaņā ar minētās regulas 55. panta 1. punktu. Šajā ziņojumā galvenokārt analizēta informācija, ko dalībvalstis, atbildot uz Komisijas nosūtītās anketas jautājumiem, sniegušas kopš iepriekšējā Komisijas paziņojuma, kas iesniegts 2015. gada 1. oktobrī, kā arī jebkura cita relevanta informācija, kuru Komisija attiecīgajā periodā saņēmusi no ieinteresētajām personām. Ziņojumā sniegts arī pārskats par darbībām, kas sekmē NNN zvejas regulas mērķu sasniegšanu. Uz šā pamata ziņojumā apzināti arī galvenie uzdevumi regulas īstenošanā.

·pastiprināt nozvejas reģistrēšanas noteikumus, kas piemērojami atpūtas zvejai;

·uzlabot ES un importēto zvejas un akvakultūras produktu izsekojamību;

·pastiprināt noteikumus par zvejas rīkiem.

ØDalībvalstis un tām uzliktie piekrastes valsts pienākumi

Kontroles noteikumi, kurus piemēro ES kuģiem, ir piemērojami arī trešo valstu kuģiem, kas darbojas ES ūdeņos, ja vien ar attiecīgo trešo valsti nav panākta citāda vienošanās.

Lai aizkavētu, novērstu un izskaustu jebkādas NNN zvejas darbības, Komisija uztur ciešu sadarbību ar dalībvalstīm. Turklāt Komisija mudina dalībvalstis ziņot par jebkādām aizdomām par NNN zveju, kuru to ūdeņos veic trešo valstu kuģi, un pilnībā izmanto savstarpējās palīdzības sistēmu, lai nepieļautu nelegāli nozvejotu zivju nonākšanu ES tirgū. Komisija veicina arī regulāru sadarbību starp dalībvalstīm un trešām valstīm.

ØDalībvalstis un tām uzliktie ostas valsts pienākumi

Kontroles regula nodrošina atbilstošu ostas kontroles satvaru, kas ietver arī inspekcijas ostā vai izkraušanas laikā. NNN zvejas regula šo satvaru papildina un nodrošina rezultatīvu ostās veicamo inspekciju shēmu, kas attiecas uz trešo valstu zvejas kuģiem, kuri piestāj dalībvalstu ostās.

Savos ziņojumos Komisijai dalībvalstis sniedz informāciju par ostās veikto inspekciju rezultātiem un par zvejas produktu tiešajiem izkrāvumiem un pārkrāvumiem citā kuģī, ko veikuši trešo valstu zvejas kuģi.

2016. un 2017. gadā izkraušanu ES ostās veica aptuveni 4349 trešo valstu kuģi un ES dalībvalstis inspicēja 635 no šiem kuģiem.

ØDalībvalstis un tām uzliktie tirgus valsts pienākumi: nozvejas sertifikācijas sistēma

Kā vienam no pasaules lielākajiem zvejas produktu tirgiem ES ir pienākums nodrošināt, ka zvejas produkti, kuru izcelsme ir NNN zveja, tirgū nenonāk.

Ar NNN zvejas regulu izveidotā nozvejas sertifikācijas sistēma ir izrādījusies iedarbīgs līdzeklis, ar ko nepieļaut šādi iegūtu zivju nonākšanu ES tirgū.

Vairāk nekā 92 valstis ir paziņojušas Komisijai iestādes (“kompetentās iestādes”), kuras ir pilnvarotas katrā valstī apliecināt, ka informācija, kas sniegta uz ES tirgu eksportētiem produktiem izdotajos nozvejas sertifikātos, ir patiesa. Dalībvalstu kompetentajām iestādēm katru gadu importa nolūkos vidēji tiek iesniegti aptuveni 200 000 nozvejas sertifikātu un 25 000 apstrādes deklarāciju. 2016.–2019. gadā to gadījumu skaits, kad zvejas produktu importam ES tirgū izdots atteikums saskaņā ar NNN nozvejas sertifikācijas sistēmu, turpināja samazināties.

Kā paredzēts 2015. gada paziņojumā, 2019. gada maijā Komisija iedarbināja IT sistēmu CATCH, kas izstrādāta, lai importēšanas vajadzībām digitalizētu nozvejas sertifikātus un saistītās procedūras. CATCH pamatā ir mērķis izstrādāt tīmekļa lietojumprogrammu, kas izmantojama oficiālu dokumentu pārvaldības atbalstam un saistīto procedūru automatizācijai, kā noteikts NNN zvejas regulā. Šādas ES mēroga sistēmas virsmērķis ir atvieglot un saskaņot dalībvalstu kompetento iestāžu veiktās verifikācijas procedūras un palīdzēt nodrošināt vienlīdzīgus konkurences apstākļus ES importētājiem.

CATCH pilnveidojumi izriet no 2017. gadā pieņemtajām FAO Brīvprātīgajām vadlīnijām par nozvejas dokumentēšanas shēmām. CATCH ir izstrādāta uz TRACES bāzes, kas ir platforma ar 30 000 lietotāju vairāk nekā 80 valstīs visā pasaulē. Kopš 2005. gada dalībvalstu iestādes un ES importētāji TRACES izmanto, lai pārbaudītu ar dzīvnieku, augu, pārtikas, un barības ES iekšējo tirdzniecību un importu saistīto sanitāro prasību izpildi; tagad to izmanto arī nozvejas sertifikātu pārbaudīšanai. Komisijas priekšlikums par Kontroles regulas pārskatīšanu ietver tiesību normas par CATCH izmantošanu. Obligāta CATCH izmantošana ir atkarīga no tā, kā tiks pabeigta patlaban notiekošā zivsaimniecības kontroles sistēmas pārskatīšana, un no pārskatītās sistēmas stāšanās spēkā. Līdz tam ES dalībvalstis un to operatori šo sistēmu izmantos brīvprātīgi.

Komisija cieši seko līdzi darbam, ko ANO Tirdzniecības veicināšanas un elektroniskās uzņēmējdarbības centrs (ANO CEFACT) patlaban veic, cenšoties izpētīt iespēju izmantot FLUX formātu, lai starp CATCH un trešo valstu IT vidēm nodrošinātu sadarbspēju zvejas produktu pārbaužu nolūkā. Komisija strādā arī pie tā, lai saskaņā ar ES iniciatīvu “vienloga sistēmas vide muitas jomā” izveidotu elektronisku sertifikātu apmaiņas sistēmu (EU CSW-CERTEX), ko varēs izmantot visas ES muitas iestādes. Plānots, ka CATCH kļūs par daļu no EU CSW-CERTEX.

ØSavstarpējās palīdzības sistēmas izmantošana sadarbībā starp dalībvalstīm un Komisiju un ar trešām valstīm

Savstarpējās palīdzības sistēma, kas izveidota saskaņā ar NNN zvejas regulas 51. pantu, ir izrādījusies lietderīgs palīgs dalībvalstīm NNN zvejas regulas īstenošanā. Visas dalībvalstis šajā sakarā ir iecēlušas vienu sadarbības koordinatoru NNN zvejas jautājumos.

Šī sistēma atvieglo sadarbību starp dalībvalstīm un Komisiju, kā arī ar trešām valstīm. Tas ir būtiski, lai nodrošinātu, ka NNN zveja tiek pienācīgi izmeklēta un sodīta. Minētā sistēma ir veicinājusi pastāvīgu informācijas apmaiņu par brīdinājumiem, izlūkdatiem un veiktā izziņas darba rezultātiem gadījumos, kad saņemtas norādes uz NNN zvejas darbībām.